Χαιρετισμός Υπουργού Οικονομικών Χάρη Γεωργιάδη

Εκδήλωση παρουσίασης μελέτης για εκσυγχρονισμό λειτουργίας των Δικαστηρίων

27/3/2018

Εκλεκτοί προσκεκλημένοι,

Πριν από κάθε άλλο, νοιώθω έντονη την ανάγκη να εκφράσω την τιμή και τη χαρά μου που παρίσταμαι σήμερα ενώπιον ενός τόσο εκλεκτού ακροατηρίου στην κορωνίδα του κράτους δικαίου της χώρας μας, στο Ανώτατο Δικαστήριο. Ένα κράτος Δικαίου που περιφρουρεί την απόλυτη ανεξαρτησία της Δικαστικής Εξουσίας, μέσα από το σεβασμό στη διάκριση των εξουσιών.

Η διάκριση εξουσιών όμως δεν σημαίνει περιχαράκωση ή αντιπαλότητα αλλά σαφή διαχωρισμό ρόλων και αρμοδιοτήτων εντός ενός συνεκτικού πλέγματος.

Η μελέτη των εμπειρογνωμόνων του Ιρλανδικού Ινστιτούτου Δημόσιας Διοίκησης για την αναθεώρηση και μεταρρύθμιση του δικαστικού συστήματος, αποτελεί ένα καλό παράδειγμα της συνέργειας των δύο εξουσιών, δικαστικής και εκτελεστικής, και της διάθεσης τους να εγκύψουν με σοβαρότητα και υπευθυνότητα στα προβλήματα που εμποδίζουν την ομαλή λειτουργία των δικαστηρίων με σκοπό την αναβάθμιση της αποτελεσματικότητας και της αποδοτικότητας του δικαστικού συστήματος.

Θα ήθελα να τονίσω ότι για την κυβέρνηση, ειδικά μετά την πρόσφατη ανανέωση της εντολής, η προώθηση των μεταρρυθμίσεων αποτελεί κορυφαία πολιτική προτεραιότητα. Έχοντας αντιμετωπίσει την βαθιά ύφεση, με την οικονομία μας να πλέον να βρίσκεται σταθερά στο δρόμο της ανάκαμψης, θεωρούμε ότι η μεταρρύθμιση και ο εκσυγχρονισμός στις δομές και διαδικασίες του κράτους μας είναι η οδός που θα οδηγήσει μπροστά. Και σε αυτό το ευρύ μεταρρυθμιστικό πλαίσιο, η φιλόδοξη μεταρρύθμιση στον τομέα της δικαιοσύνης αποτελεί επείγουσα προτεραιότητα.

Ακόμη και από την σκοπιά της οικονομίας, μετά την σταθεροποίηση του τραπεζικού συστήματος και την εξυγίανση των δημοσίων οικονομικών, θα ιεραρχούσα την μεταρρύθμιση της δικαιοσύνης ως πρώτη προτεραιότητα.

Κατ’ ακρίβεια η βελτίωση της απόδοσης του δικαστικού συστήματος αποτελεί και Ανά Χώρα Σύσταση για την Κύπρο στα πλαίσια της διαδικασίας του Ευρωπαϊκού Εξαμήνου και αντανακλάται και στην αξιολόγηση μας από το EU Justice Scoreboard.

Είναι ανεπίτρεπτο η Κύπρος, να κατατάσσεται στην 138η θέση από 190 οικονομίες στο δείκτη απόδοσης δικαιοσύνης στον σχετικό δείκτη της Διεθνούς Τράπεζας. Η χαμηλή αυτή κατάταξη οφείλεται κυρίως στην καθυστέρηση στην απόδοση δικαιοσύνης και έχει επιπτώσεις στην οικονομίας αλλά και στην ανταγωνιστικότητα της. Δεν μπορούμε να προωθούμε την Κύπρο ως ένα αξιόπιστο διεθνές επιχειρηματικό κέντρο όταν παρουσιάζονται τόσες καθυστερήσεις στο χειρισμό των υποθέσεων και παρατεταμένη εκκρεμοδικία.

Στο πλαίσιο του εκσυγχρονισμού της λειτουργίας των Δικαστηρίων έχουν αναληφθεί και προωθείται μεγάλος αριθμός από παράλληλες και συντονισμένες μεταρρυθμιστικές πρωτοβουλίες, ορισμένες με τη σημαντική στήριξη της Υπηρεσίας Στήριξης Διαρθρωτικών Μεταρρυθμίσεων της Ευρωπαϊκής Επιτροπής, την οποία θα ήθελα να ευχαριστήσω ιδιαίτερα. Αναφέρω ενδεικτικά τη δημιουργία εξειδικευμένων δικαστηρίων, όπως το Διοικητικό Δικαστήριο, το οποίο λειτουργεί από το 2016, ενώ τροχοδρομείται η ίδρυση του Εμπορικού Δικαστηρίου και του Ειδικού Διοικητικού Δικαστηρίου Διεθνούς Προστασίας. Εξίσου σημαντικές θεωρώ τις πρωτοβουλίες για αναθεώρηση των θεσμών πολιτικής δικονομίας και την ανάπτυξη ενός ολοκληρωμένου μηχανογραφικού συστήματος μηχανογράφησης (e-justice), η εφαρμογή του οποίου, το 2020, θα συμβάλει καθοριστικά στην αποτελεσματικότητα της λειτουργίας των Δικαστηρίων.

Επαναλαμβάνω ότι ο εκσυγχρονισμός του δικαστικού συστήματος και η ταχεία απόδοση της δικαιοσύνης θα στηρίξει την επιχειρηματική δραστηριότητα και θα ενισχύσει την εικόνα της χώρας μας ως ένα σύγχρονο Επενδυτικό Κέντρο. Θα συμβάλλει επίσης στην αντιμετώπιση των προκλήσεων που αντιμετωπίζουν οι τράπεζες στην εκπλήρωση των δικών τους υποχρεώσεων. Και ασφαλώς θα προσφέρει αυτό που ο κάθε Κύπριος πολίτης δικαιούται.

Η μελέτη των Ιρλανδών εμπειρογνωμόνων παρέχει μια ολοκληρωμένη περιγραφή του συστήματος, εντοπίζοντας και αναλύοντας τις αδυναμίες του, με σημαντικές πρακτικές προτάσεις για μεταρρύθμιση, η υιοθέτηση των οποίων θα ωφελήσει πολλαπλά.

Θα ήθελα σε αυτό το σημείο να αναγνωρίσω την ετοιμότητα και την διάθεση του Ανωτάτου Δικαστηρίου να αναλάβει την πρωτοβουλία και την ιδιοκτησία της μεταρρυθμιστικής προσπάθειας. Αυτή είναι η προϋπόθεση της επιτυχίας. Ενώ είμαι σε θέση να γνωρίζω ότι και για τον συνάδελφο μου, αρμόδιο Υπουργό Δικαιοσύνης, η μεταρρύθμιση των Δικαστηρίων αποτελεί κορυφαία προτεραιότητα.

Από τη δική μου πλευρά, αναλαμβάνω δέσμευση να στηρίξω την προσπάθεια με κάθε εφικτό τρόπο. Πολύ συχνά τίθενται ενώπιων του Υπουργείου Οικονομικών αιτήματα από διάφορα τμήματα και υπηρεσίες του κράτους μας, για προσλήψεις προσωπικού και για διάθεση οικονομικών πόρων, ως η μόνη λύση στις δυσλειτουργίες που αυτά αντιμετωπίζουν. Αυτό που όπως προκύπτει είναι ότι, συχνά, αυτά τα αιτήματα για προσωπικό και για πόρους προκύπτουν επειδή ακριβώς απουσιάζει η διάθεση για τις βαθιές μεταρρυθμιστικές τομές που απαιτούνται στην συγκεκριμένη υπηρεσία. Είναι συνεπώς με ικανοποίηση που διαπιστώνω ότι στην περίπτωση της προτεινόμενης μεταρρύθμισης των Δικαστηρίων, μέσα και από τις προσεγγίσεις των εμπειρογνωμόνων, η διάθεση πόρων δεν αποτελεί το υποκατάστατο στην μεταρρύθμιση αλλά το απαραίτητο συμπλήρωμα στην μεταρρύθμιση, η οποία πρέπει να είναι ουσιαστική και η οποία θα πρέπει να αξιολογείται συνεχώς με τρόπο αντικειμενικό και έμπρακτο.

Καταληκτικά, και αφού πρώτα απολογηθώ γιατί σε λίγα λεπτά θα πρέπει να σπεύσω σε μια άλλη επείγουσα συνάντηση, επιτρέψτε μου να ευχαριστήσω τους εμπειρογνώμονες του ΙΡΑ, τους χρηματοδότες του έργου, την Υπηρεσία Στήριξης Διαρθρωτικών Μεταρρυθμίσεων της Ευρωπαϊκής Επιτροπής, για τη συνεχή και ουσιαστική στήριξή τους, εσάς κ. Πρόεδρε και το Δικαστικό Σώμα στο σύνολο, τον Δικαστή Ερωτοκρίτου, που ανέλαβε την Διεύθυνση της Μεταρρύθμισης και Επιμόρφωσης και όλα τα στελέχη της δικαστικής και της δημόσιας υπηρεσίας που συνέβαλαν στην εκπόνηση της μελέτης.

Και να ευχηθώ καλή επιτυχία στην υλοποίηση όλων των μεταρρυθμιστικών πρωτοβουλιών του δικαστικού συστήματος, για το καλό της κυπριακής κοινωνίας και της κυπριακής οικονομίας, για το καλό του τόπο μας.